Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за зоотехническите и генеалогичните условия за търговия и внос в Съюза на разплодни животни и зародишни продукти от тях /* COM/2014/05 final - 2014/0032 (COD) */





ОБЯСНИТЕЛЕН МЕМОРАНДУМ 1. КОНТЕКСТ НА ПРЕДЛОЖЕНИЕТО Чрез зоотехническото законодателство на Съюза се цели насърчаването на свободната търговия с разплодни животни и с генетичен материал от тях, като същевременно се вземат предвид устойчивостта на развъдните програми и съхраняването на генетичните ресурси. Понастоящем зоотехническото законодателство на Съюза се състои от четири основни акта, които са специфични за отделните видове животни (вертикални) и с които се установяват основните принципи, и по-конкретно по отношение на разплодните говеда и биволи, свинете, овцете, козите и еднокопитните. Тези директиви на Съвета представляват правното основание за приемането от страна на Комисията на подробни мерки относно: – одобряването или признаването и включването в списъци на развъдни организации, асоциации на животновъдите и частни предприятия, – регистрирането и класифицирането на животните в родословни и племенни книги, а за хибридните разплодни свине — в регистри, – изследването на продуктивността и оценката на генетичната стойност, както и – съдържанието и формата на зоотехническите сертификати за разплодни животни и семенна течност, яйцеклетки и ембриони от тях. Техническите изисквания от сходно естество за допускането на разплодни животни за развъждане обаче понастоящем са уредени в три директиви на Съвета и в едно решение на Комисията. Освен това не са приети мерки за изпълнение на Директива 91/174/ЕИО за установяване на принципите за търговия с чистопородни разплодни животни от други животински видове. В една хоризонтална директива, допълнена от мерки за изпълнение, са предвидени правила за вноса от трети държави на разплодни животни и зародишни продукти от тях. И накрая, със специална директива на Съвета се предвиждат правилата за определяне на референтен център за развъждане на говеда и биволи. Настоящото предложение се състои от дванадесет глави и пет технически приложения. Съгласно посоченото в таблицата на съответствието, в глави I—VIII от предложението са комбинирани разпоредбите на директиви 2009/157/ЕО (говеда и биволи), 88/661/ЕИО (чистопородни и хибридни разплодни свине), 89/361/ЕИО (овце и кози), 90/427/ЕИО (еднокопитни), 91/174/ЕИО (други животни) и 94/28/EC (внос) на Съвета. По-специално глава III съдържа разпоредби, с които се описват отношенията между животновъдите и развъдните сдружения и начините за уреждане на спорове, като се вземат предвид процедурите, които понастоящем са установени в Решение 92/354/ЕИО на Комисията. В глава IV по-специално са включени разпоредби относно допускането на разплодни животни за развъждане и изкуствено осеменяване, които понастоящем са установени в директиви 87/328/ЕИО (говеда и биволи, 90/118/ЕИО (чистопородни свине) и 90/119/ЕИО (хибридни разплодни свине) на Съвета съгласно посоченото в таблицата на съответствието, но и в Решение 90/257/ЕИО (овце и кози) на Комисията . В глава V относно изследването на продуктивността по-специално са включени разпоредби от Решение 96/463/ЕО на Съвета за определяне на референтния орган за методите за изследване за чистопородни разплодни говеда и биволи. С глави IX и X от предложението се създава правно основание за упражняването на официален контрол в зоотехническата област и за сътрудничеството между компетентните органи, като се вземат предвид общите принципи, приложими за този контрол. Посочените разпоредби бяха включени с оглед на новото законодателство в областта на здравеопазването на животните и предложението за регламент относно официалния контрол и други официални дейности. В резултат на посочените правни инициативи законодателството относно проверките на животните и зародишните продукти от тях при вътресъюзна търговия (Директива 90/425/ЕИО на Съвета) и по отношение на вноса от трети държави (Директива 91/496/ЕИО на Съвета) и сътрудничеството между компетентните органи (Директива 89/608/ЕИО на Съвета) вече няма да се прилага за зоотехническите аспекти. Предложеният текст е много близък по-специално до дял II относно официалния контрол, дял IV относно административната помощ, дял VI относно контрола от страна на Комисията и дял VII относно действия по осигуряване на изпълнението от предложението за нов регламент относно официалния контрол и другите официални дейности. В глава XI е отразено влизането в сила на договора от Лисабон, с който се изисква разпоредбите на основните актове на зоотехническото законодателство на Съюза, с които се предоставят правомощия на Комисията, да бъдат в съответствие с членове 290 и 291 от Договора за функционирането на Европейския съюз (ДФЕС). За целта е необходимо за всяка мярка относно правомощията, предоставени с основния акт, която предстои да бъде приета, да се установят необходимите делегирани правомощия в съответствие с член 290 от ДФЕС или изпълнителните правомощия в съответствие с член 291 от ДФЕС. В глава XII са предвидени окончателните разпоредби относно отмяната и датите на влизане в сила и на прилагане. Приложение I (подробни критерии за признаване на развъдни сдружения и одобряване на развъдни програми) включва разпоредбите, които понастоящем са установени в приложенията към решения 84/247/ЕИО (говеда и биволи), 89/501/ЕИО (чистопородни разплодни свине), 89/504/ЕИО (хибридни разплодни свине), 90/257/ЕИО (овце и кози) и 92/353/ЕИО (еднокопитни) на Комисията. Приложение II (подробни критерии за вписване на разплодни животни в родословни книги) включва разпоредбите, които понастоящем са установени в решения 84/419/ЕИО (говеда и биволи), 89/502/ЕИО (чистопородни разплодни свине), 89/505/ЕИО (хибридни разплодни свине), 90/255/ЕИО (овце и кози) и 96/78/ЕО (еднокопитни) на Комисията. Приложение III (подробни критерии за изследване на продуктивността и оценка на генетичната стойност) включва разпоредбите, които понастоящем са установени в решения 2006/427/ЕО (говеда и биволи), 89/507/ЕИО (чистопородни и хибридни разплодни свине) и 90/256/ЕИО (овце и кози) на Комисията. Приложение IV (функции и задължения на референтния център на ЕС) отразява разпоредбите на приложение II към Решение 96/463/ЕО на Съвета. Приложение V (зоотехнически сертификат) включва основните изисквания за информация, които понастоящем са установени в приложенията към решения 2005/379/ЕО (говеда и биволи), 89/503/ЕИО (чистопородни разплодни свине), 89/506/ЕИО (хибридни разплодни свине), 90/258/ЕИО (овце и кози), 96/79/ЕО (еднокопитни), 96/509/EО (внос на семенна течност от чистопородни разплодни говеда и биволи, свине, овце и кози) и 96/510/ЕО (внос на разплодни животни, семенна течност, яйцеклетки и ембриони) на Комисията. 2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО Основните принципи и главните правила на зоотехническото законодателство на Съюза показаха, че са подходящи и достатъчно добре адаптирани към техническото развитие в областта на животновъдството, поради което бяха запазени в предложението. Тъй като действащото зоотехническо законодателство на Съюза обаче е организирано вертикално, т.е. по животински видове, сходните в голяма степен разпоредби бяха рационализирани, съставени по-точно и съгласувано от езикова гледна точка под формата на регламент с цел да се избегнат пречки за търговията в резултат от транспонирането на национално равнище. През последните двадесет години Комисията провеждаше редовни срещи с държавите членки, на които се обсъждаха зоотехнически въпроси в рамките на Постоянния комитет по зоотехника и успоредно с това бе разработено законодателството в тази област. Трансграничните дейности на одобрените развъдни сдружения остават спорен въпрос, тъй като някои държави членки посочиха разлики при транспонирането на национално равнище на съответните директиви. Това положение се запази до последното заседание на работната група по зоотехническите въпроси през февруари 2012 г., когато бяха представени и обсъдени основното съдържание, структурата и новите елементи от предложението. Освен това Комисията работи по многобройните проблеми, отбелязани от животновъдите, развъдните сдружения и компетентните органи поради различното тълкуване на действащите разпоредби от компетентните органи в държавите членки. Следователно Комисията е добре осведомена за потребностите на животновъдния сектор и на извършващите надзора над него компетентни органи. Предложените разпоредби относно официалния контрол в зоотехническата област, със съответните адаптации, изцяло съответстват на предложените от Комисията, след интензивни консултации със заинтересованите страни, под формата на регламент относно официалния контрол и други официални дейности във ветеринарната област. 3. ПРАВНИ ЕЛЕМЕНТИ НА ПРЕДЛОЖЕНИЕТО С предложения регламент в единна правна уредба са предвидени принципите за признаване и включване в списъци на развъдни организации, асоциации на животновъдите и частни предприятия, одобряване на програмите за развъждане, вписване на животните в родословни и племенни книги и тяхното класифициране според качествата им, регистриране на хибридни разплодни свине в регистри, изследване на продуктивността и оценка на генетичната стойност, както и съдържанието на зоотехническите сертификати за разплодни животни и семенна течност, яйцеклетки и ембриони от тях. Освен това в него се предвиждат правила за внос на разплодни животни, семенна течност, яйцеклетки и ембриони от тях от трети държави и определянето на референтни центрове за развъждане на животни. В настоящия регламент са установени разпоредби за извършването на официалния контрол и зоотехнически проверки, както и за разрешаване на спорове, възникващи когато при зоотехническите проверки се разкрие несъответствие със зоотехническите изисквания. Предложените разпоредби обаче отразяват разпоредбите, установени в предложението на Комисията за нов регламент относно официалния контрол, който в момента е предмет на обсъждане в Европейския парламент и в Съвета. За да се предотврати появата на несъответствия между двата текста и да се гарантира прилагането на хармонизиран подход в областта на контрола, Комисията ще следи отблизо хода на обсъжданията на двата текста и ще направи своевременно необходимите предложения с цел да гарантира, че разпоредбите относно официалния контрол в зоотехническата област ще бъдат включени в бъдещия регламент относно официалния контрол. С предложения регламент се предоставя правното основание за приемането на делегирани актове и актове за изпълнение в съответствие с членове 290 и 291 от Договора за функционирането на Европейския съюз. 4. ОТРАЖЕНИЕ ВЪРХУ БЮДЖЕТА Няма. 5. НЕЗАДЪЛЖИТЕЛНИ ЕЛЕМЕНТИ Няма. 2014/0032 (COD) Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за зоотехническите и генеалогичните условия за търговия и внос в Съюза на разплодни животни и зародишни продукти от тях (текст от значение за ЕИП) ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ, като взеха предвид Договора за функционирането на Европейския съюз, и по-специално член 42 и член 43, параграф 2 от него, като взеха предвид предложението на Европейската комисия[1], след предаване на проекта на законодателния акт на националните парламенти, като взеха предвид становището на Европейския икономически и социален комитет[2], като получиха становището на Комитета на регионите[3], в съответствие с обикновената законодателна процедура, като имат предвид, че: (1) Развъждането на домашни говеда и биволи, свине, овце, кози и еднокопитни, а в по-малка степен — и на животни от други видове, заема важно място в селското стопанство на Съюза и е източник на доходи за селскостопанската общност. Развъждането на животни от изброените видове се насърчава най-добре чрез използване на чистопородни разплодни животни или на хибридни разплодни свине с регистрирано високо генетично качество. (2) Поради това, като част от своята селскостопанска политика, държавите членки неизменно полагат усилия, понякога и чрез инвестиции на публични средства, за насърчаване на производството на добитък с конкретни генетични характеристики, които отговарят на определени стандарти на продуктивност. Възможно е несъответствията между посочените стандарти да доведат до технически пречки пред търговията с разплодни животни и зародишни продукти от тях и вноса им в Съюза. (3) С Директива 88/661/ЕИО на Съвета от 19 декември 1988 г. относно приложимите зоотехнически стандарти за разплодните свине[4], Директива 89/361/ЕИО на Съвета от 30 май 1989 г. относно чистопородните разплодни овце и кози[5], Директива 90/427/ЕИО на Съвета от 26 юни 1990 г. относно зоотехническите и генеалогичните условия за търговия с еднокопитни животни в Общността[6], Директива 91/174/ЕИО на Съвета от 25 март 1991 г. за определяне на зоотехническите и генеалогичните изисквания за търговията с чистопородни животни и за изменение на Директиви 77/504/ЕИО и 90/425/ЕИО[7], Директива 94/28/ЕО от 23 юни 1994 г. относно определяне на принципите, отнасящи се до зоотехническите и генеалогичните условия, приложими към вноса от трети страни на животни, на техните сперма, яйцеклетки и ембриони, и за изменение на Директива 77/504/ЕИО относно чистопородни разплодни животни от рода на едрия рогат добитък[8] и Директива 2009/157/ЕО на Съвета от 30 ноември 2009 г. относно чистопородните разплодни животни от рода на едрия рогат добитък[9] се предоставя правната уредба за законодателството на Съюза относно развъждането на чистопородни разплодни говеда и биволи, свине, овце, кози и коне и хибридни разплодни свине. Посочените директиви са насочени към развитието на животновъдството в Съюза, като в същото време уреждат търговията с разплодни животни и зародишни продукти от тях и вноса им в Съюза и съответно поддържат конкурентоспособността на сектора в областта на разплодните животни и зародишните продукти от тях в Съюза. (4) Директива 87/328/ЕИО на Съвета от 18 юни 1987 г. относно одобрението за развъждане на чистопородни разплодни животни от рода на едрия рогат добитък[10], Директива 90/118/ЕИО на Съвета от 5 март 1990 г. относно допускането на чистопородни разплодни свине за разплод[11] и Директива 90/119/ЕИО на Съвета от 5 март 1990 г. относно допускането на хибридни разплодни свине за разплод[12] бяха приети с цел да се предотврати с националните правила, свързани с допускането за развъждане на разплодни говеда и биволи и на свине и за производството и използването на семенна течност, овоцити и ембриони от тях, да се създаде забрана или ограничение на вътресъюзната търговия или пречка за нейното извършване, било то при естествено покриване, изкуствено осеменяване или събиране на семенна течност, овоцити или ембриони. (5) Въз основа на посочените в съображение 3 директиви Комисията, след консултации с държавите членки в рамките на постоянния комитет по зоотехника, учреден в съответствие с Решение 77/505/ЕИО на Съвета от 25 юли 1977 г. относно създаване на Постоянен комитет по зоотехника[13], прие редица решения, с които се предвиждат критерии, специфични за отделните видове, за одобряване или признаване на развъдни организации или асоциации на животновъдите (по-нататък „развъдни сдружения“, вписване на разплодните животни в родословни и племенни книги (по-нататък „родословни книги“), допускане на чистопородни овце и кози за развъждане и изкуствено осеменяване, изследване на продуктивността и оценка на генетичната стойност на разплодни говеда и биволи, свине, овце и кози и създаване на сертификати за родословие за търговия с разплодни животни и зародишни продукти от тях. (6) Комисията също така е съставила списък на развъдни организации в трети държави и образци на зоотехническите сертификати/сертификатите за родословие за внос в Съюза на разплодни животни и на семенна течност, овоцити и ембриони от тях. (7) Законодателството на Съюза в областта на животновъдството е допринесло и за съхраняването на генетичните ресурси на животните, за опазването на генетичното биологично разнообразие и за производството на традиционни качествени регионални продукти, които чиято специфика се дължи на наследствените характеристики на местните породи домашни животни. (8) Директиви 88/661/ЕИО, 89/361/ЕИО, 90/427/ЕИО, 91/174/ЕИО, 94/28/ЕО и 2009/157/ЕО са сходни до голяма степен от гледна точка на тяхната структура и съдържание. През годините редица от тях бяха изменени. С оглед на опростяването и съгласуваността на законодателството на Съюза е целесъобразно установените в тях правила да бъдат рационализирани. (9) През последните двадесет години на Комисията се наложи да отговори на значителен брой жалби от страна на животновъдите и развъдните организации във връзка с транспонирането в националните законодателства и тълкуването на правото на Съюза относно развъждането на животни в различните държави членки. С цел да се гарантира еднакво прилагане на правилата на Съюза относно разплодните животни и да се избегнат пречки пред търговията с разплодни животни и зародишни продукти от тях, дължащи се на различия при транспонирането на директивите в националните законодателства, законодателството на Съюза относно зоотехническите и генеалогичните условия за търговия с разплодни животни и зародишни продукти от тях и вноса им в Съюза следва да бъде установено в регламент. (10) Освен това опитът сочи, че за да се улесни прилагането на предвидените в посочените директиви правила, по отношение на редица разпоредби се изисква по-точен изказ и съгласувана терминология. С оглед на яснотата и съгласуваността на законодателството на Съюза е целесъобразно също така да бъдат предоставени повече определения. (11) Терминът „порода“ обаче следва да остане правно понятие без определение, което да позволи на развъдните сдружения да опишат групата животни с достатъчна степен на генетично сходство, която те смятат за отличаваща се от други животни от същия вид, и да ги впишат, като посочат техните известни родственици по възходяща линия, в родословни книги, с цел да възпроизвеждат техните наследени характеристики чрез репродукция, обмен и селекция в рамките на установена развъдна програма. (12) С настоящия регламент следва да се установят правилата за търговия с разплодни животни и зародишни продукти от тях и вноса им в Съюза с цел да се насърчи развиването на реалистични развъдни програми за подобряване на породите и да се съхрани генетичното биологично разнообразие на домашните животни. (13) Съответно целта на установените в настоящия регламент правила относно чистопородните разплодни животни следва да бъде да се предостави достъп до търговия, основана на съгласувани принципи, които са приложими за признаването на развъдните сдружения, управляващи породите, и одобрението на съответните им развъдни програми. В настоящия регламент следва също така да бъдат установени критерии, с които да се урежда вписването на чистопородните разплодни животни в различните класове на главния раздел на родословните книги, правилата за изследване на продуктивността и оценка на генетичната стойност и критериите за допускане на разплодни животни за развъждане, както и съдържанието на зоотехническите сертификати. (14) По същия начин целта на установените в настоящия регламент правила относно хибридните разплодни свине следва да бъде да се предостави достъп до търговия въз основа на съгласувани принципи, които са приложими за признаването на развъдниците, управляващи различните кръстоски на хибридни разплодни свине, и одобрението на съответните им развъдни програми. С настоящия регламент следва също така да се установят критерии, уреждащи вписването на хибридните разплодни свине в главния раздел на зоотехническите регистри, правилата за изследване на продуктивността и оценка на генетичната стойност и критериите за допускане на хибридните разплодни свине за развъждане, както и съдържанието на зоотехническите сертификати. (15) Тъй като целта на настоящия регламент, а именно — да гарантира прилагането на хармонизиран подход по отношение на търговията с разплодни животни и зародишни продукти от тях и вноса им в Съюза и официалния контрол, който е необходимо да се упражнява върху развъдните програми, провеждани от развъдни сдружения и развъдници, не може да бъде постигната в достатъчна степен от държавите членки на национално равнище и следователно поради своето въздействие, сложност, трансграничен и международен характер може да бъде постигната по-добре на равнището на Съюза, той може да приеме мерки в съответствие с принципа на субсидиарност, установен в член 5 от Договора за Европейския съюз. Тъй като обхватът на настоящия регламент е ограничен до необходимото за постигане на неговите цели, той съответства също така на принципа на пропорционалност, определен в член 5, параграф 4 от посочения Договор. (16) Качеството на предоставяните от развъдните сдружения и развъдниците услуги и начинът, по който те извършват оценяването и класифицирането на животните, оказват въздействие върху пазарната стойност на разплодните животни. Поради това следва да се установят правила за признаването на развъдните сдружения и развъдниците, основани на хармонизирани на равнището на Съюза критерии, и техният надзор от компетентните органи на държавите членки, за да се гарантира, че установените от тях правила не водят до несъответствия между развъдните програми и стандартите в развъдната дейност и съответно не създават технически пречки за вътресъюзната търговия. (17) В настоящия регламент следва да бъдат предвидени процедури за съставяне на списъци на признати развъдни сдружения и развъдници, в т.ч. актуализирането, изпращането и публикуването на списъците, подобни на установените в директиви 88/661/ЕИО, 89/361/ЕИО, 90/427/ЕИО, 91/174/ЕИО, 94/28/ЕО и 2009/157/ЕО. (18) Правото на признаване на развъдни сдружения или развъдници, които отговарят на установените критерии, представлява основен принцип на зоотехническото законодателство на Съюза. Защитата на стопанската дейност на съществуващо признато развъдно сдружение не следва повече да се използва като основание за отказ от страна на компетентния орган на признаване на друго развъдно сдружение за същата порода. Това се отнася и за одобрението на географския обхват на дадена развъдна програма, провеждана за същата порода или за разплодни животни, които могат да бъдат набрани от популацията за разплод на съществуващото развъдно сдружение. Компетентният орган обаче трябва да разполага с правно основание за отказ на признаване или одобрение в случаите, когато е налице значителен риск при такова признаване или одобрение да бъде застрашено съхраняването на рядка порода или опазването на генетичното разнообразие. (19) Тъй като за съхраняването на редки породи се изисква създаване и признаване на развъдни сдружения с ограничен брой разплодни животни в техните родословни книги, броят на вписаните в родословните книги разплодни животни като цяло следва да не бъде решаващо условие за признаването на дадено развъдно сдружение и за одобряването на развъдната му програма, особено предвид факта, че признаването се извършва на национално равнище, докато съответните разплодни животни може да са вписани в родословни книги в други държави членки или трети държави. (20) Признатите в една държава членка развъдни сдружения и развъдници следва да имат възможност да изпълнят своята развъдна програма в една или повече други държави членки с цел да се гарантира възможно най-добро оползотворяване на разплодните животни с висока генетична стойност като важен производствен фактор в рамките на Съюза. За целта посредством опростена процедура за уведомяване следва да се гарантира, че компетентният орган в другата държава членка е осведомен за планираната дейност. (21) За да се опростят бъдещи конфликти между развъдните сдружения, които желаят да предоставят своите услуги на животновъдите, и органите, които отказват да признаят нови развъдни сдружения, конкуриращи се със съществуващите, бе необходимо да се разделят официалното признаване на развъдното сдружение или развъдната организация и одобряването на предвидената развъдна програма. (22) От редица жалби, които Комисията трябваше да обработи през последните години, стана ясно, че в настоящия регламент следва да се предвидят ясни правила, с които да бъдат уредени отношенията между развъдното сдружение, което създава дъщерна родословна книга за дадена порода чистопородни разплодни еднокопитни животни, и развъдното сдружение, което твърди, че е създало родословната книга за произхода на същата порода. (23) На Комисията следва да бъде предоставено правомощието да приема делегирани актове за изменение на приложение I с цел приспособяване на критериите за признаване на развъдни сдружения и развъдници и за одобрение на развъдни програми към развитието на животновъдния сектор. (24) Необходимо е да се изяснят отношенията между животновъдите и развъдните сдружения и развъдниците, и по-специално за да се гарантира правото им да членуват в развъдни сдружения и развъдници и да участват в развъдната програма в рамките на географската област, в която тя се провежда. Развъдните сдружения следва да въведат правила за предотвратяване на дискриминацията на животновъдите поради техния произход и трябва да предоставят минимално равнище на обслужване. (25) Натрупаният опит, и по-специално при прилагането на Директива 90/427/ЕИО, и в по-малка степен на директиви 89/361/ЕИО и 2009/157/ЕО, показва, че са необходими по-точни правила за ефективно уреждане на спорове между животновъдите, от една страна, и развъдните сдружения, от друга, които да се основават на ясно установени процедурни правилници и описани права и задължения на членовете. Най-добрият начин за постигане на тази цел е споровете да се уреждат в рамките на правната система на държавата членка, в която са възникнали. Комисията следва да взема участие само при спорове, които възникват между субекти, разположени в различни държави членки, и които не могат да бъдат разрешени ефективно чрез правните системи на държавите членки, в които са възникнали. (26) Развъдните сдружения, които съставят и водят родословни книги за чистопородни разплодни говеда и биволи, свине, овце, кози и еднокопитни, и развъдниците, които създават и водят зоотехнически регистри за хибридни разплодни свине, следва да вписват в своите родословни книги и зоотехнически регистри разплодните животни, без да проявяват дискриминация по отношение на държавата членка на произход на животните или на техните собственици и, когато това е предвидено в развъдната програма, да класифицират животните според техните качества. (27) На развъдните сдружения следва също така да се позволи да въведат допълнителни раздели, за да прекласифицират в рамките на своята развъдна програма животните, които не отговарят на критериите за чистопородни разплодни животни от съответната порода. (28) На развъдните сдружения обаче, които водят родословни книги за някои чистопородни еднокопитни животни за разплод, следва да се разреши да продължат да определят критерии за вписване в съответните родословни книги на чистопородни еднокопитни животни въз основа на необходимостта от регулиране на вписването на тези еднокопитни животни, когато те се произвеждат чрез методи за изкуствено размножаване. (29) С изключение на еднокопитните животни, чистопородните разплодни животни, вписани в родословни книги, се идентифицират в съответствие със законодателството на Съюза в областта на здравеопазването на животните, с което се уреждат въпросите на идентификацията. При чистопородните еднокопитни животни за разплод развъдните сдружения също така извършват идентифицирането на конете и магаретата, които вписват или регистрират за вписване в родословните си книги, и издават идентификационни документи (паспорти). По този начин те обслужват не само животновъдите, а и компетентния орган, отговорен за идентифицирането и регистрирането на селскостопански животни. Тази система обаче доведе до множество органи, издаващи паспорти, което от своя страна усложни извършването на официалния контрол на спазването на европейското законодателство в областта на хигиената на храните и ветеринарните лекарствени продукти в случаите, в които основната информация не бе на разположение на компетентните ветеринарни органи, например когато не е налице централна база данни, не се спазват общи високи стандарти за качеството на идентификационните документи или липсва официален надзор. Следователно е необходимо да се въведе изискване чистопородните разплодни еднокопитни животни също да бъдат вписвани в съответните им родословни книги под съответната им ветеринарна здравна идентификация, като същевременно се предвиди възможност компетентните ветеринарни органи да делегират при определени условия дейността по официалното издаване на идентификационни документи за чистопородни разплодни еднокопитни животни на признати развъдни сдружения. (30) С цел да се гарантира, че условията за вписване в родословни книги на чистопородни разплодни животни и регистрирането на хибридни разплодни свине в зоотехнически регистри могат да бъдат приспособени към развитието на животновъдния сектор, на Комисията следва да бъде предоставено правомощието да приема делегирани актове за съответно изменение на приложение II. (31) Допускането на разплодни животни за развъждане, за естествено покриване или асистирана репродукция следва да бъде уредено на равнището на Съюза, за да се избегнат пречки за търговията, и по-специално когато тези разплодни животни са били подложени на изследване на продуктивността или на оценка на генетичната стойност, извършени в съответствие с правилата, установени в настоящия регламент, и по-специално в приложение III към него. (32) Докато правилата за изследване на продуктивността и за оценка на генетичната стойност са установени на равнището на Съюза за говеда и биволи, свине, овце и кози, които се изследват за ограничен брой признаци и/или показатели, многостранните изисквания по отношение на различните породи, предназначения и селекции чистопородни разплодни еднокопитни животни са били пречка за тяхното хармонизиране. Понастоящем в родословните книги за произход на дадена порода се установяват правила за изследване на продуктивността или на оценка на генетичната стойност, които са специфични за всяка порода. (33) На Комисията следва да бъде предоставено правомощието да определя условията за изследване на продуктивността или оценка на генетичната стойност и за чистопородни разплодни еднокопитни животни и да изменя настоящите условия по приложение III, за да отчете научно-техническия напредък или развитието на правната среда, което оказва влияние върху извършването на изследването, например Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“)[14], или по искане на държавите членки да включи условия за изследване на продуктивността или оценка на генетичната стойност на чистопородни разплодни еднокопитни животни. (34) Изследването на продуктивността и оценката на генетичната стойност могат да бъдат извършвани от институциите, определени от развъдната организация или развъдника. Така определените институции следва да си сътрудничат с референтните центрове на Европейския съюз, определени от Комисията. Поради това на Комисията следва да бъдат предоставени правомощия да определя референтни центрове на Европейския съюз чрез актове за изпълнение, както и да й бъдат предоставени правомощия да приема делегирани актове, в които да бъдат описани техните задължения и функции, при необходимост чрез изменение на приложение IV. Посочените референтни центрове имат право на помощ от Съюза в съответствие с Решение 2009/470/ЕО на Съвета от 25 май 2009 г. относно разходите във ветеринарната област[15]. В случая с чистопородните разплодни говеда и биволи, за извършените изследвания на продуктивността и оценки на генетичната стойност от развъдно сдружение понастоящем съдейства Interbull Centre — референтният орган на Европейския съюз, определен с Решение 96/463/ЕО на Съвета от 23 юли 1996 г. за определяне на референтния орган, отговарящ за сътрудничеството при унифицирането на методите за тестване и на оценяването на резултатите за чистопородни разплодни животни от рода на едрия рогат добитък[16]. (35) Тъй като в настоящия регламент са предвидени подробни разпоредби за развъждането само на говеда и биволи, свине, овце, кози и еднокопитни, необходимо е на Комисията да бъдат предоставени правомощия за приемане на делегирани актове относно признаването на развъдни сдружения, одобряването на развъдни програми, вписването на развъдни животни в родословни книги, извършването на изследвания на продуктивността и оценки на генетичната стойност и допускането за развъждане, както и за приемане на актове за изпълнение за зоотехническите сертификати, свързани с търговията с разплодни животни от други видове и със зародишни продукти от тях и вноса им в Съюза, в случай че такива се изискват, за да се отстранят пречките пред търговията. (36) Вносът на разплодни животни и на зародишни продукти от тях е от съществено значение за европейското селско стопанство. Поради тази причини вносът на разплодни животни и на зародишни продукти от тях следва да се извършва при условия, които във възможно най-голяма степен отговарят на правилата, приложими при търговия между държавите членки. Разплодните животни и зародишните продукти от тях обаче следва да имат право да бъдат вписвани в главния раздел на дадена родословна книга или зоотехнически регистър в Съюза само ако равнището на официален контрол, извършен в държавата износител, гарантира същата степен на сигурност по отношение на данните за родословието и резултатите от изследванията на продуктивността и оценката на генетичната стойност като тази в Съюза. Освен това, въз основа на принципа на реципрочност развъдните структури в трети държави следва да приемат съответно разплодни животни и зародишни продукти от тях от съответното признато в Съюза развъдно сдружение или развъдник. (37) С Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа[17] се предвижда Комисията да установи стокова номенклатура, и по-конкретно „Комбинираната номенклатура“ или съкратено „КН“, която да отговаря едновременно на изискванията на Общата митническа тарифа, на статистиката за външната търговия на Общността и на други политики на Съюза относно вноса и износа на стоки. В приложение I към посочения регламент са изброени кодовете по КН за чистопородните разплодни говеда и биволи, свине, овце, кози и еднокопитни, както и за семенна течност от бикове, и е посочено, че те са освободени от конвенционалните тарифни ставки. В този случай посочените животни и зародишните продукти от тях следва да бъдат придружени от съответния зоотехнически сертификат като доказателство за тяхното класифициране като чистопородни разплодни животни или зародишни продукти от тях. (38) При въвеждането на разплодни животни и зародишни продукти от тях в Съюза те преминават ветеринарните проверки в съответствие с Директива 91/496/ЕИО на Съвета от 15 юли 1991 г. относно определяне на принципите на организация на ветеринарните проверки на животни, въведени в Общността от трети страни, и за изменение на Директиви 89/662/ЕИО, 90/425/ЕИО и 90/675/ЕИО[18] и Директива 97/78/ЕО на Съвета от 18 декември 1997 г. за определяне на принципите, които регулират организацията на ветеринарните проверки на продуктите, въведени в Общността от трети страни[19]. Освен това посочените стоки следва да преминат и необходимите зоотехнически проверки, предвидени в настоящия регламент. (39) Комисията прие предложение за регламент на Европейския парламент и на Съвета относно официалния контрол и другите официални дейности, извършвани с оглед да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и растителния репродуктивен материал, продуктите за растителна защита и за изменение на регламенти (ЕО) № 999/2001, 1829/2003, 1831/2003, 1/2005, 396/2005, 834/2007, 1099/2009, 1069/2009, 1107/2009, регламенти (ЕС) № 1151/2012 и [….]/2013 и директиви 98/58/ЕО, 1999/74/ЕО, 2007/43/ЕО, 2008/119/ЕО, 2008/120/ЕО и 2009/128/ЕО (регламент относно официалния контрол)[20]. С посочения регламент се предвижда отмяната на Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните[21] и на Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар[22], както и на директиви 91/496/ЕИО и 97/78/ЕО, като някои правила от тях са включени в новия регламент със съответните адаптации, ако е необходимо. Не е предвидено обаче в приложното поле на посочения регламент да бъдат включени зоотехническите и генеалогичните условия за търговия с разплодни животни и зародишни продукти от тях и вноса в Съюза на разплодни животни и зародишни продукти от тях. Следователно е необходимо да се установят правила за официалния контрол и другите официални дейности относно разплодните животни и зародишни продукти от тях в настоящия регламент. (40) За целите на ефективното прилагане на установените в настоящия регламент правила на Съюза по отношение на разплодните животни и зародишните продукти от тях е необходимо компетентните органи на държавите членки да си сътрудничат и да си оказват административна помощ винаги, когато е необходимо. Следователно е необходимо в настоящия регламент да бъдат установени общи правила за административна помощ и сътрудничество, подобни на установените понастоящем в дял IV от Регламент (ЕО) № 882/2004 на Европейския парламент и на Съвета, със съответните адаптации. (41) Когато при официалния контрол в държавите членки или проверките при внос в Съюза на разплодни животни и зародишни продукти от тях са разкрити несъответствия със зоотехническите и генеалогичните изисквания, установени за такъв внос в настоящия регламент, които несъответствия има вероятност да причинят нарушения на търговията с разплодни животни и зародишни продукти от тях в Съюза, с настоящия регламент следва да бъде предоставено правомощие на Комисията да приема специални мерки, за да ограничи въздействието на едно такова несъответствие. (42) Компетентният орган на държавата членка също следва да разполага с необходимите правомощия за прилагане на установените в настоящия регламент зоотехнически и генеалогични правила на Съюза относно разплодните животни, в т.ч. спиране на действието на одобрението на дадена развъдна програма или оттегляне на признаването на дадено развъдно сдружение или развъдник в случай на несъответствие с установените в настоящия регламент зоотехнически и генеалогични правила. (43) Комисията следва да извършва контрол в държавите членки по целесъобразност, и по-специално като вземе предвид резултатите от извършвания от държавите членки официален контрол, за да гарантира прилагането на установените в настоящия регламент зоотехнически и генеалогични правила във всички държави членки. (44) С оглед съставянето на списъци на трети държави, от които следва да бъде разрешен вносът в Съюза на семенна течност, овоцити и ембриони, определянето на условията за този внос, получаването на информация във връзка с функционирането на двустранни споразумения и когато всякакви сериозни нарушения на установените в настоящия регламент условия за внос го изискват, на Комисията следва да бъдат предоставени правомощия да извършва контрол в трети държави от името на Съюза, по целесъобразност. (45) Тъй като директиви 88/661/ЕИО, 89/361/ЕИО, 90/427/ЕИО, 94/28/ЕО и 2009/157/ЕО следва да бъдат отменени и заменени с настоящия регламент, необходимо е също така да бъдат отменени и актовете на Комисията, които са приети по силата на изброените директиви, и те да бъдат заменени с делегирани актове или актове за изпълнение, приети в съответствие с настоящия регламент. Поради това на Комисията следва да бъде предоставено правомощието да приеме съответните делегирани актове и актове за изпълнение. (46) С цел да се гарантира правилното прилагане на настоящия регламент и той да бъде допълван, или да бъдат изменяни приложения I—V към него, на Комисията следва да бъде делегирано правомощието да приема актове в съответствие с член 290 от Договора за функционирането на Европейския съюз във връзка с използваните процедури и критерии и условията, необходими за признаване на развъдни сдружения и развъдници, одобрение на развъдни програми, вписване на животни в родословни книги и зоотехнически регистри, приемане на разплодни животни за развъждане, естествена и асистирана репродукция, извършване на изследвания на продуктивността и оценка на генетичната стойност, определяне на зоотехническите и генеалогичните изисквания за търговия с разплодни животни и зародишни продукти от тях и за техния внос от трети държави, описване на задълженията и функциите на референтния център. (47) Правомощието да приема актове в съответствие с член 290 от Договора във връзка с търговията с чистопородни разплодни животни и зародишни продукти от тях от видове, различни говеда и биволи, свине, овце, кози и еднокопитни, и във връзка с вноса им в Съюза следва да бъде делегирано на Комисията, за да се даде възможност на държавите членки да реагират на нарушения в търговията, и което е много по-важно, да реагират, в случай че дадена рядка порода е застрашена от изчезване или съществува риск за опазването на генетичното разнообразие. (48) От особено значение е Комисията да провежда подходящи консултации по време на извършваната от нея подготвителна работа, включително на експертно равнище. При подготовката и изготвянето на делегираните актове Комисията следва да осигури едновременното и своевременно предаване на съответните документи по подходящ начин на Европейския парламент и Съвета. (49) С цел да се осигурят еднакви условия за изпълнението на разпоредбите на настоящия регламент относно изготвянето на списъци на развъдните сдружения и развъдниците, определянето на референтни центрове, които да гарантират, че методите за изследване на продуктивността и оценка на генетичната стойност за разплодни животни се прилагат по един и същ начин, образците на зоотехнически сертификати, които придружават разплодните животни и зародишните продукти от тях и някои правила относно извършването на официалния контрол, на Комисията следва да бъдат предоставени изпълнителни правомощия. Посочените правомощия следва да бъдат упражнявани в съответствие с Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията[23]. (50) Правилата, установени в директиви 87/328/ЕИО, 88/661/ЕИО, 89/361/ЕИО, 90/118/ЕИО, 90/119/ЕИО, 90/427/ЕИО, 91/174/ЕИО, 94/28/ЕО и 2009/157/ЕО на Съвета и в Решение 96/463/ЕО на Съвета, следва да бъдат заменени с правилата, установени в настоящия регламент и в делегираните актове и актовете за изпълнение на Комисията, приети в съответствие с настоящия регламент. Съответно посочените правни актове следва да бъдат отменени. (51) Решение 84/247/ЕИО на Комисията от 27 април 1984 г. относно определяне на критериите за признаване на организации и сдружения на животновъди, които водят или създават родословни книги за чистопородни разплодни животни от рода на едрия рогат добитък[24], Решение 84/419/ЕИО на Комисията от 19 юли 1984 г. относно определяне на критериите за вписване на говеда в родословните книги[25], Решение 2006/427/ЕО на Комисията от 20 юни 2006 г. за определяне на методи за мониторинг върху продуктивността и методи за оценка на генетичната стойност на чистопородни разплодни животни от рода на едрия рогат добитък[26], Решение 89/501/ЕИО на Комисията от 18 юли 1989 г. за определяне на критериите за одобрение и контрол на сдруженията на животновъди и развъдните организации, които създават или водят родословни книги за чистокръвни породи свине за разплод[27], Решение 89/502/ЕИО на Комисията от 18 юли 1989 г. за определяне на критериите за вписване в родословни книги на чистокръвни свине за разплод[28], Решение 89/504/ЕИО на Комисията от 18 юли 1989 г. за определяне на критериите за одобрение и контрол на сдруженията на животновъди, развъдните организации и частните предприятия, които създават или водят регистри за хибридни породи свине за разплод[29], Решение 89/505/ЕИО на Комисията от 18 юли 1989 г. за определяне на критериите за вписване в регистри на хибридни свине за разплод[30], Решение 89/507/ЕИО на Комисията от 18 юли 1989 г. за определяне на методите за наблюдение и контрол на продуктивността и за оценка на генетичната стойност на чистокръвни и хибридни свине за разплод[31], Решение 90/254/ЕИО на Комисията от 10 май 1990 г. за определяне на критериите за одобрение на организациите и сдруженията на животновъди, които създават или водят родословни книги за чистопородни разплодни овце и кози[32], Решение 90/255/ЕИО на Комисията от 10 май 1990 г. относно определяне на критериите относно вписването в родословни книги на чистопородни разплодни овце и кози[33], Решение 90/256/ЕИО на Комисията от 10 май 1990 г. за определяне на методи за контрол на продуктивните качества и оценяване на генетичната стойност на чистопородни разплодни овце и кози[34], Решение 90/257/ЕИО на Комисията от 10 май 1990 г. относно определяне на критериите за допускане за разплод на чистопородни разплодни овце и кози и използването на техните сперма, яйцеклетки или ембриони[35], Решение 92/353/ЕИО на Комисията от 11 юни 1992 г. за определяне на критерии за одобряване или признаване на организации и сдружения, които водят или създават родословни книги за регистрирани еднокопитни[36] и Решение 96/78/ЕО на Комисията от 10 януари 1996 г. за определяне на критериите за вписването и регистрацията на еднокопитни в родословните книги за целите на разплода[37] са приети в съответствие с основните актове, посочени в съображение 46, и съдържат специфични за отделните видове критерии за одобряването или признаването на развъдни сдружения и развъдници, вписването на разплодни животни в родословни книги, допускането за развъждане и изкуствено осеменяване, за изследване на продуктивността и оценка на генетичната стойност. С настоящия регламент се предвиждат правила, които да заменят установените в изброените актове на Комисията. (52) В настоящия регламент са предвидени правила, подобни на установените в Решение 92/354/ЕИО на Комисията от 11 юни 1992 г. за определяне на някои правила, имащи за цел осигуряване на координация между организациите и сдруженията, които водят или създават родословни книги на регистрирани еднокопитни животни[38]. (53) Решение 89/503/ЕИО на Комисията от 18 юли 1989 г. относно сертификата за чистопородни свине за разплод, тяхната сперма, яйцеклетки и ембриони[39], Решение 89/506/ЕИО на Комисията от 18 юли 1989 г. относно сертификата на хибридните свине за разплод, тяхната сперма, яйцеклетки и ембриони[40], Решение 90/258/ЕИО на Комисията от 10 май 1990 г. за определяне на зоотехническите сертификати за чистопородни разплодни овце и кози, техните сперма, яйцеклетки и ембриони[41], Решение 96/79/ЕО на Комисията от 12 януари 1996 г. относно определяне на зоотехническите сертификати за сперма, яйцеклетки и ембриони от регистрирани еднокопитни[42], Решение 2005/379/ЕО на Комисията от 17 май 2005 г. относно /сертификатите за родословие и данните за чистопородните разплодни говеда и биволи и за семенна течност, яйцеклетки и ембриони от тях[43], Регламент (ЕО) № 504/2008 на Комисията от 6 юни 2008 г. за прилагане на Директива 90/426/ЕИО и Директива 90/427/ЕИО на Съвета относно методите за идентификация на еднокопитни животни[44] и Решение 96/509/ЕО на Комисията от 18 юли 1996 г. за определяне на генеалогичните и зоотехническите изисквания за вноса на сперма от някои животни[45] са приети в съответствие с основните актове, посочени в съображение 45. (54) С цел да се гарантира правна яснота и да се избегне дублирането, отмяната на актовете на Съвета следва да породи действие едва след като решенията на Комисията, с които се предвиждат специфични за отделните животински видове критерии за одобряване или признаване на развъдни сдружения и развъдници, вписване на разплодни животни в родословни книги, допускане за развъждане и изкуствено осеменяване, изследване на продуктивността и оценка на генетичната стойност, които са включени в настоящия регламент, бъдат отменени с делегиран акт, а образците на зоотехнически сертификати за търговия с разплодни животни и зародишни продукти от тях и за внос в Съюза на разплодни животни и зародишни продукти от тях от трети държави бъдат установени с актове за изпълнение. Поради това е необходимо да се гарантира, че настоящият регламент ще се прилага не по-малко от осемнадесет месеца след датата на неговото влизане в сила. ПРИЕХА НАСТОЯЩИЯ РЕГЛАМЕНТ: ГЛАВА I Общи разпоредби Член1 Приложно поле и обхват 1. С настоящия регламент се определят: а) зоотехническите и генеалогичните правила за търговия с разплодни животни и зародишни продукти от тях и вноса им в Съюза; б) правилата за членство в развъдни сдружения и развъдници и за уреждане на спорове в техните рамки; в) общите правила за извършване на официален контрол на развъдните организации и развъдници и на развъдните програми, които те провеждат за разплодни животни, в т.ч. използването на семенна течност, овоцити и ембриони, с цел да се провери спазването на правилата, посочени в буква а), за други официални дейности, административна помощ, сътрудничество и осигуряване на изпълнението от държавите членки. г) общите правила за извършване на контрол от страна на Комисията в държавите членки и в трети държави. 2. Настоящият регламент не се прилага за търговия и внос в Съюза на разплодни животни и семенна течност, овоцити и ембриони от тях, когато те са предназначени за технически или научни експерименти, извършвани под контрола на компетентния орган. 3. До приемането на всякакви делегирани актове или актове за изпълнение, предвидени в настоящия регламент, държавите членки могат да продължат да прилагат своите национални зоотехнически и генеалогични правила относно търговията с разплодни животни и семенна течност, овоцити и ембриони от тях и вноса им в съответната държава членка, при условие че по отношение на вноса техните правила не са по-благоприятни от правилата, с които се урежда търговията в Съюза. Член 2 Определения За целите на настоящия регламент се прилагат следните определения: а) „животно“ означава следните домашни животни: i) говеда и биволи (Bos taurus и Bubalus bubalis), свине (Sus scrofa), овце (Ovis aries) и кози (Capra hircus); ii) род еднокопитни (Equus caballus и Equus asinus); iii) видове, които са различни от посочените в подточки i) и ii) и за които са приети делегирани актове в съответствие с член 35, параграф 1 или член 45, параграф 1; б) „разплодно животно“ означава чистопородно разплодно животно или хибридна разплодна свиня; в) „зародишни продукти“ означава семенна течност, овоцити и ембриони, събрани или произведени от разплодни животни за целите на асистираната репродукция; г) „развъдно сдружение“ означава всяка развъдна организация или асоциация на животновъди, които са признати от компетентния орган на дадена държава членка в съответствие с член 4, параграф 2 за целите на провеждане на развъдна програма за чистопородни разплодни животни, вписани в родословната книга или книги, които сдружението води или създава; д) „развъдник“ означава всяка развъдна организация, асоциация на животновъди или частно предприятие, които са признати от компетентния орган на дадена държава членка в съответствие с член 4, параграф 2 за целите на провеждане на развъдна програма за хибридни разплодни свине, регистрирани в зоотехническия регистър или регистри, които развъдникът води или създава; е) „развъдна структура“ означава всяка развъдна организация, асоциация на животновъди, частно предприятие, животновъдна организация или официална служба в трета държава, които по отношение на чистопородните разплодни говеда и биволи, свине, овце, кози или еднокопитни или на хибридни разплодни свине са били приети от официална служба в трета държава за целите на вноса в Съюза на чистопородни разплодни животни за развъждане; ж) „компетентен орган“ означава централният орган на дадена държава членка или който и да било друг орган, на който е възложена отговорността, отговорен за: i) признаването на развъдните сдружения и развъдниците и одобряването на развъдните програми, които те провеждат за разплодни животни; ii) организацията на официалния контрол на развъдните сдружения и развъдници в съответствие с правилата, предвидени в член 46 и в делегираните актове, приети в съответствие с член 52, параграф 1; iii) оказването на съдействие на други държави членки и трети държави в случай на установени несъответствия съгласно предвиденото в членове 53, 54, 55 и 56; iv) организацията на други официални дейности в съответствие с предвидените в настоящия регламент правила. з) „признаване“ означава официалната декларация в съответна форма на компетентния орган за това, че след извършена оценка дадено развъдно сдружение или развъдник отговаря на изискванията на член 4, параграф 2; и) „чистопородно разплодно животно“ означава домашно животно i) от вид, посочен в буква а), подточка i), чиито родственици от първа и втора степен по възходяща права линия са вписани в главния раздел на родословна книга за същата порода и което също е вписано или регистрирано и отговаря на условията за вписване в главния раздел на такава родословна книга в съответствие с член 19; ii) от вид, посочен в буква а), подточка ii), чиито родственици от първа степен по възходяща права линия са вписани в главния раздел на родословна книга за същата порода и което също е вписано или регистрирано и отговаря на условията за вписване в главния раздел на такава родословна книга в съответствие с член 19; iii) от вид, различен от посочените в подточки i) и ii) от тази буква, за което специфичните зоотехнически и генеалогични правила за търговия с такива разплодни животни и зародишни продукти от тях и вноса им в Съюза са установени в делегирани актове, приети съгласно съответно член 35, параграф 1 и член 45, параграф 1; й) „хибридна разплодна свиня“ означава животно от вида на свинете, което е регистрирано в зоотехнически регистър и е получено чрез свободно кръстосване между: i) чистопородни разплодни свине от различни породи или линии; ii) разплодни свине, които самите са резултат от кръстоска (хибрид) между различни породи или линии; iii) разплодни свине от една от категориите, посочени в подточка i) или ii); к) „родословна книга“ означава всяка племенна или друга книга, файл или информационен носител, която се води от развъдно сдружение и в която чистопородните разплодни животни, предмет на развъдна програма, се вписват или регистрират за вписване, като се посочват данни за техните родственици по възходяща линия и, където е приложимо, техните качества; л) „одобрение“ означава разрешението, предоставено от компетентния орган на дадено развъдно сдружение или развъдник, да провежда своята развъдна програма в съответствие с член 8, параграф 1; м) „главен раздел“ означава разделът на родословната книга, в който чистопородното разплодно животно се вписва или регистрира за вписване; н) „клас“ означава хоризонтално подразделение на главния раздел, в което разплодните животни се вписват според техните онаследими качества; о) „онаследимо качество“ означава количествено измерима характеристика на дадено разплодно животно, която може да бъде наследена; п) „зоотехнически регистър“ означава всеки файл или информационен носител, който се води от развъдник и в който се регистрират хибридните разплодни свине, предмет на развъдна програма, като се посочват данни за техните родственици по възходяща линия; р) „официален контрол“ означава всяка форма на контрол, който компетентният орган или Комисията извършват с цел проверка на съответствието с предвидените в настоящия регламент зоотехнически и генеалогични правила; с) „други официални дейности“ означава всички дейности, различни от официалния контрол, които компетентните органи извършват в съответствие с настоящия регламент, за да гарантират прилагането на предвидените в него зоотехнически и генеалогични правила; т) „зоотехнически сертификат“ означава официални сертификати за развъждане, официални удостоверения или заверена търговска документация, в които се предоставя информация за родословието, идентификацията и, когато е приложимо, оценката на генетичната стойност на разплодните животни или на зародишните продукти от тях и които се изисква да придружават посочените разплодни животни или зародишни продукти от тях при придвижването им от една държава в друга или при техния внос в Съюза; у) „уникален доживотен номер“ означава уникален 15-знаков цифрено-буквен код, съдържащ информация за отделното еднокопитно животно и за базата данни и държавата, в които тази информация е записана първоначално в съответствие със системата за кодиране на универсалния доживотен номер на еднокопитни[46] (UELN), като включва: i) шестцифрен идентификационен код който е съвместим с UELN и се отнася за базата данни, поддържана от издаващия паспорта орган, който е издал идентификационния документ в съответствие със законодателството на Съюза в областта на здравеопазването на животните, следван от ii) деветцифрен индивидуален идентификационен номер, определен за еднокопитното животно; ф) „внос“ означава действието, с което разплодни животни и зародишни продукти от тях се въвеждат в една от териториите, изброени в приложение VI; х) „зоотехническа проверка“ означава проверките на документите и проверките за идентичност, които се извършват на внесените в Съюза разплодни животни и зародишни продукти от тях с цел да се провери съответствието със зоотехническите условия, предвидени в член 42, и със зоотехническите и генеалогичните правила, установени в делегираните актове, приети в съответствие с член 45, параграф 1; ц) „проверка на документи“ означава проверка на официални сертификати, официални удостоверения и друг(и) документ(и), включително документи с търговски характер, които се изисква да придружават пратки от: i) внесени в Съюза разплодни животни и зародишни продукти от тях съгласно предвиденото в член 39; ii) внесени в Съюза чистопородни разплодни животни и зародишни продукти от тях, съгласно предвиденото в делегираните актове, приети в съответствие с член 45, параграф 1; ч) „проверка за идентичност“ означава визуална инспекция с цел да се удостовери, че съдържанието и етикетирането на дадена пратка, включително маркировките върху животните, пломбите и транспортните средства, съответстват на посочената информация в придружаващите пратката зоотехнически сертификати, официални удостоверения и други документи; ш) „несъответствие“ означава неспазване на предвидените в настоящия регламент зоотехнически и генеалогични правила. Член 3 Общи зоотехнически и генеалогични условия за търговия и внос в Съюза на разплодни животни и зародишни продукти от тях Търговията с разплодни животни и зародишни продукти от тях и вносът в Съюза на разплодни животни и зародишни продукти от тях не се забранява, ограничава или възпрепятства на зоотехнически или генеалогични основания, различни от предвидените в настоящия регламент. Разплодните животни и зародишните продукти от тях, собствениците на разплодните животни или животновъдите, развъдните сдружения, развъдниците или развъдните структури не се дискриминират въз основа на тяхната държава на произход. ГЛАВА II Признаване на развъдни сдружения и развъдници в държавите членки и одобрение на развъдни програми Раздел 1 Признаване на развъдни сдружения и развъдници Член 4 Признаване на развъдни сдружения и развъдници 1. Развъдните сдружения и развъдниците могат да подадат пред компетентния орган заявление за признаване в съответствие с параграф 2. 2. Компетентният орган признава всяко развъдно сдружение или развъдник, което подаде пред него заявление за признаване, при условие че развъдното сдружение или развъдникът отговаря на следните изисквания: а) неговото седалище е на територията на държавата членка, където се намира компетентният орган; б) в заявлението си доказва, че отговаря на условията, изброени в приложение I, част 1; в) в заявлението си посочва: i) естеството на своята развъдна програма, чиято цел трябва да бъде: – съхраняване на породата или – подобряване на породата или кръстоската; ii) обхвата на своята развъдна програма и установените от нея правила в съответствие с изискванията от приложение I, част 2, а при чистопородни еднокопитни животни – от приложение I, част 3; iii) географската територия, където възнамерява да проведе своята развъдна програма. 3. На Комисията се предоставя правомощието да приема делегирани актове в съответствие с член 71 във връзка с измененията на изискванията за признаване на развъдни сдружения и развъдници, изложени в приложение I, част 1, а при чистопородните разплодни еднокопитни животни – в приложение I, част 3, с цел да се вземат предвид различните видове развъдни сдружения и развъдници, за които тези изменения се отнасят. Член 5 Дерогация от член 4, параграф 2, буква б) относно признаването на развъдни сдружения 1. Чрез дерогация от член 4, параграф 2, буква б) компетентният орган може да откаже да признае дадено развъдно сдружение, което отговаря на изложените в приложение I, част 1 изисквания, ако развъдната програма на същото сдружение би изложила на риск съхраняването или генетичното разнообразие на чистопородните разплодни животни, които са вписани или регистрирани и отговарящи на условията за вписване в родословната книга, създадена за съответната порода от развъдно сдружение, което вече е било признато в същата държава членка. 2. За целите на параграф 1 компетентният орган надлежно взема предвид следните критерии: а) броя на развъдните сдружения, които вече са признати за същата порода в държавата членка, където се намира подалото заявлението развъдно сдружение; б) размера на популацията от чистопородни разплодни животни от съответната порода в същата държава членка; в) възможния генетичен принос от други развъдни сдружения за същата порода, признати в други държави членки или в трети държави. Член 6 Отказ за признаване на развъдни сдружения и развъдници 1. Когато посоченият в член 4 компетентен орган възнамерява да откаже признаването на дадено развъдно сдружение или развъдник, той му дава мотивирано обяснение за предвидения отказ, като същевременно предоставя на развъдното сдружение или развъдника правото да обжалва предвидения отказ в срок от 30 дни от датата на получаване на мотивирано обяснение. 2. Когато, след като вземе предвид обжалването, посочено в параграф 1, компетентният орган не промени решението си, той дава на развъдното сдружение или развъдника мотивирано обяснение за решението си да откаже да го признае в срок от 30 дни от датата на получаване на обжалването, като в същото време информира Комисията за решението си да откаже признаването и за причините за това. Член 7 Списъци на признатите развъдни сдружения и развъдници 1. Държавите членки съставят и поддържат актуализиран списък на развъдните сдружения и развъдниците, които техният компетентен орган е признал в съответствие с член 4, параграф 2, и предприемат необходимото за предоставяне на достъп до този списък на обществеността. 2. Предвиденият в параграф 1 списък включва следната информация: а) наименованието, данните за връзка и интернет сайта на развъдното сдружение или развъдника; б) породата или кръстоската, за която е одобрена развъдната програма; в) при чистопородни разплодни еднокопитни животни — наименованието и данните за връзка на развъдното сдружение, което води родословната книга за произхода на породата. 3. Държавите членки посочват в предвидения в параграф 1 списък обстоятелството, че е разпоредено спиране на действието на одобрението на дадена развъдна програма в съответствие с член 61, параграф 2, буква е). 4. Държавите членки незабавно отстраняват от предвидения в параграф 1 списък всяко развъдно сдружение или всеки развъдник, чието признаване е било оттеглено в съответствие с член 61, параграф 2, буква ж). 5. Чрез актове за изпълнение Комисията може да изготви образци за информацията, която да бъде предоставена от държавите членки на обществеността в предвидения в параграф 1 списък на признатите развъдни сдружения и развъдници. Тези актове за изпълнение се приемат в съответствие с процедурата по разглеждане, посочена в член 72, параграф 2. Раздел 2 Одобрение на развъдните програми Член 8 Одобрение на развъдните програми, провеждани от развъдни сдружения и развъдници 1. Компетентният орган одобрява развъдната програма на дадено развъдно сдружение или развъдник, признат(о) от него в съответствие с член 4, параграф 2, при условие че развъдното сдружение или развъдникът подаде заявление за одобрение на своята развъдна програма, като докаже съответствие с изискванията по член 4, параграф 2, буква в) и онези, изложени в приложение I, част 2, а при еднокопитните животни – в приложение I, част 3. 2. Компетентният орган, посочен в член 4, може да разреши на развъдните сдружения и развъдниците да възложат на трета страна техническото управление на своята родословна книга или зоотехнически регистър, както и други аспекти от развъдната програма, при условие че: а) развъдните сдружения и развъдниците остават отговорни пред компетентния орган с оглед гарантиране на съответствието с изискванията, предвидени в член 4, параграф 2, буква в); б) не е налице конфликт на интереси между съответната трета страна и стопанските дейности на животновъдите, които участват в развъдната програма. 3. На Комисията се предоставя правомощието да приема делегирани актове в съответствие с член 71 във връзка с измененията на изискванията за одобрение на развъдни програми, изложени в приложение I, част 2, а за еднокопитните животни — в приложение I, част 3, с цел да се вземат предвид различните видове развъдни програми, провеждани от развъдни сдружения и развъдници. Член 9 Уведомяване и одобрение на развъдни програми, провеждани в държави членки, различни от държавата членка, в която е признато развъдното сдружение или развъдникът 1. Когато обхватът на развъдната програма или географската територия, на която тя се провежда, сочат, че дадено развъдно сдружение или развъдник планира да провежда развъдната програма за разплодни животни, които пребивават в друга държава членка, посоченият в член 8, параграф 1 компетентен орган: а) уведомява компетентния орган на съответната друга държава членка най-малко 90 календарни дни преди планираната начална дата на развъдната програма; б) заедно с уведомлението предоставя на посочения в буква а) компетентен орган копие от заявлението за одобрение на развъдната програма, предвидено в член 8, параграф 1. 2. Посоченият в параграф 1, буква а) от настоящия член компетентен орган може в срок от 90 дни от датата на получаване на уведомлението, посочено в същия параграф, да откаже да одобри провеждането на неговата територия на развъдна програма от развъдно сдружение, признато от компетентния орган, посочен в член 8, параграф 1, ако: а) в същата държава членка вече се провежда одобрена развъдна програма за чистопородни разплодни животни от същата порода; б) одобрението на още една развъдна програма би довело до фрагментиране на популацията от чистопородни разплодни животни в съответната държава членка до такава степен, че би изложило на риск съхраняването или генетичното разнообразие на съответната порода. 3. В случай че компетентният орган, посочен в параграф 1, буква а), не отговори в срок от 90 дни на предвиденото в същия параграф уведомление, се счита, че то е одобрено. 4. Компетентният орган на държавата членка, в която развъдното сдружение или развъдникът е признат(о) или в която то(той) е подал(о) заявление за признаване в съответствие с член 4, информира развъдното сдружение или развъдника за резултата от уведомлението, предвидено в параграф 1, буква а), без ненужно забавяне. 5. Ако предвиденият в параграф 1, буква а) компетентен орган планира да откаже одобрението в съответствие с параграф 2, той информира Комисията за своето намерение да откаже одобрението и предоставя мотивирано обяснение. ГЛАВА III Права и задължения на животновъдите, развъдните сдружения и развъдниците Член 10 Права на животновъдите, които участват в развъдни програми, одобрени в съответствие с член 8, параграф 1 или член 9 1. Когато в правилника на дадено развъдно сдружение или развъдник се предвижда членство, животновъдите могат да подадат заявление: а) за членство в такива развъдни сдружения или развъдници; б) за участие в развъдната програма в рамките на обхвата и географската област на дейност, одобрена в съответствие с член 8, параграф 1 или член 9. 2. Когато в правилника на дадено развъдно сдружение или развъдник не се предвижда членство, животновъдите, които участват в дадена развъдна програма, одобрена в съответствие с член 8, параграф 1 или член 9, могат да подадат заявление: а) за вписване на техните чистопородни разплодни животни в главния раздел на родословната книга, създадена за съответната порода от развъдното сдружение, в съответствие с член 17, параграф 1; б) за записване на техните животни в допълнителен раздел на родословната книга, създадена за съответната порода от развъдното сдружение, в съответствие с член 17, параграф 3; в) за регистриране на техните хибридни разплодни свине в зоотехнически регистър, създаден за съответната кръстоска от развъдник, в съответствие с член 24; г) за участие в извършването на изследвания на продуктивността и оценки на генетичната стойност в съответствие с член 27; д) за получаване на зоотехнически сертификат в съответствие с член 33, параграфи 1 и 2. 3. Животновъдите имат право да изберат родословната книга или зоотехническия регистър, в която(който) желаят да бъдат вписани или регистрирани техните разплодни животни в съответствие с членове 19 и 24. Член 11 Права на животновъдите, които оспорват решение на дадено развъдно сдружение 1. Животновъдите могат да прибегнат до предвидените в член 13 мерки в случаите, когато твърдят, че дадено развъдно сдружение неоснователно е отказало някое от следните: а) заявление в съответствие с член 10, параграф 1; б) заявление за вписване на чистопородно разплодно животно в главния раздел на дадена родословна книга съгласно предвиденото в член 19; в) заявление за записване на дадено животно в допълнителен раздел на дадена родословна книга съгласно предвиденото в член 20, параграф 3; г) допускане на дадено чистопородно разплодно животно за: i) развъждане съгласно предвиденото в член 21; или ii) изкуствено осеменяване съгласно предвиденото в член 23, параграф 1; д) допускане на дадено чистопородно разплодно животно или на семенна течност от него за официално изследване на продуктивността и оценка на генетичната стойност съгласно предвиденото в член 23, параграф 2; е) приемането на резултатите от изследването на продуктивността и оценката на генетичната стойност, извършени в съответствие с член 27. 2. Животновъдите могат да прибегнат до предвидените в член 13 мерки в случаите, когато твърдят, че даден развъдник не е извършил изследване на продуктивността или оценка на генетичната стойност в съответствие с член 27. Член 12 Права на животновъдите, които оспорват решение на даден развъдник 1. Животновъдите могат да поискат да прибегнат до предвидените в член 13 мерки в случаите, когато твърдят, че даден развъдник неоснователно е отказал някое от следните: а) заявление за регистриране на хибридна разплодна свиня в зоотехнически регистър съгласно предвиденото в член 24; б) допускане на хибридна разплодна свиня за изкуствено осеменяване съгласно предвиденото в член 26, параграф 1; в) допускане на хибридна разплодна свиня или на семенна течност от нея за изследване на продуктивността съгласно предвиденото в член 26, параграф 2; г) приемането на резултатите от изследването на продуктивността, извършено в съответствие с член 27. 2. Животновъдите могат да поискат да бъдат приложени предвидените в член 13 мерки в случаите, когато твърдят, че даден развъдник не е извършил изследване на продуктивността или оценка на генетичната стойност в съответствие с член 27. Член 13 Мерки, с които разполагат животновъдите, които оспорват решение на дадено развъдно сдружение или развъдник 1. В случаите, посочени в членове 11 и 12, животновъдите могат: а) да получат становището на независим експерт; б) да обжалват отказите, посочени в член 11, параграф 1 и член 12, параграф 1, или резултатите от изследването на продуктивността и оценката на генетичната стойност, посочени в член 11, параграф 2 и член 12, параграф 2, в срок от 30 дни от датата на получаване на отказа или на резултатите от развъдното сдружение или развъдника. 2. В жалбата, посочена в параграф 1, буква б), животновъдът описва фактите и причините (основани на посоченото в параграф 1, буква а) становище на независимия експерт, когато има такова), поради които той смята, че: а) отказът на развъдното сдружение или развъдника не отговаря на разпоредбите на членове 19, 21, 23, 27, 28, 30 или 32; или б) резултатите от изследването на продуктивността и оценката на генетичната стойност не са били получени в съответствие с член 27. Член 14 Уреждане на спорове 1. Когато дадено развъдно сдружение или развъдник отхвърли предвидената в член 13, параграф 1, буква б) жалба на даден животновъд, то(той) уведомява животновъда и компетентния орган, който е признал съответното развъдно сдружение или развъдник в съответствие с член 4, параграф 2, в срок от 30 дни от датата на решението си за отхвърляне на жалбата. 2. Компетентният орган, посочен в член 8, параграф 1 или член 9, може да промени решението на развъдното сдружение или развъдника, ако прецени, че то не отговаря на разпоредбите на членове 19, 21, 23, 27, 28, 30 или 32. 3. Държавите членки предприемат необходимото, за да осигурят достъп до процедура по обжалване и да гарантират, че решенията по жалби се издават в разумен срок. За тази цел компетентният орган може да реши да създаде специален арбитражен съд, който да има правомощието да променя решенията на развъдни сдружения или развъдници, ако прецени, че дадено развъдно сдружение или развъдник неоснователно е отхвърлил(о) жалба, подадена от животновъд. Член 15 Права на развъдните сдружения и развъдниците 1. Развъдните сдружения и развъдниците имат следните права във връзка с техните развъдни програми, одобрени в съответствие с член 8, параграф 1 или член 9: а) да провеждат своите развъдни програми в рамките на обхвата и географската област на дейност, определени в съответствие с член 4, параграф 2, буква в); б) да бъдат самостоятелни при определянето и провеждането на своите развъдни програми, като подлежат на надзор от страна на компетентния орган с оглед спазването на член 4, параграф 2; 2. Развъдните сдружения или развъдниците, които предвиждат възможност за членство, имат право: а) да отхвърлят заявление за членство, ако разплодните животни не попадат в обхвата на развъдната програма или на географската област, посочени в член 4, параграф 2, буква в), подточки ii) и iii); б) да изключат от членство животновъдите, които не спазват своите задължения, изложени в процедурния правилник в съответствие с приложение I, част 1, точка 3, буква д). Член 16 Задължения на развъдните сдружения и развъдниците 1. Развъдните сдружения или развъдниците, които предвиждат възможност за членство, излагат правата и задълженията на своите членове в процедурния си правилник в съответствие с приложение I, част 1, точка 3, буква д). 2. В рамките на обхвата на своята развъдна програма, одобрена в съответствие с член 8, параграф 1 или член 9, развъдните сдружения вписват в своите родословни книги чистопородни разплодни животни, а развъдниците регистрират в своите зоотехнически регистри хибридни разплодни свине, които се отглеждат в стопанства, разположени в географската област на дейност, определена в съответствие с член 4, параграф 2, буква в). 3. Развъдните сдружения и развъдниците носят основната отговорност за предотвратяването и, при необходимост, уреждането на споровете, които могат да възникнат между животновъдите и между животновъдите и развъдното сдружение или развъдника при провеждането на развъдни програми, одобрени в съответствие с член 8, параграф 1 или член 9, в съответствие с правилата, установени съгласно член 14, параграф 3 от държавата членка, в която възникне спорът, и правилата, изложени в приложение I, част 1, точка 3. ГЛАВА IV Вписване на разплодни животни в родословни книги и зоотехнически регистри и допускане за развъждане, изкуствено осеменяване и изследване Раздел 1 Вписване на разплодни животни в родословни книги, водени от развъдни сдружения, и допускане за развъждане, изкуствено осеменяване и изследване Член 17 Структура на родословните книги 1. Родословните книги се състоят от основен раздел, в който могат да бъдат вписвани или регистрирани за вписване чистопородни разплодни животни, отговарящи на изискванията от приложение II, част 1, глави I и II. 2. Развъдните сдружения могат да разделят главния раздел на класове, ако развъдното сдружение установи различни критерии или процедури за вписване на чистопородните разплодни животни в различни класове в зависимост от техните онаследими качества. Посочените критерии и процедури могат да изискват чистопородното разплодно животно да премине изследване на продуктивността или оценка на генетичната стойност съгласно предвиденото в член 27 или посоченото в делегирания акт, приет в съответствие с член 28, параграф 1, или всякакъв друг вид оценка, описана в развъдната програма, одобрена в съответствие с член 8, параграф 1 или член 9, преди да бъде вписано му в конкретен клас на главния раздел. Развъдните сдружения могат да създават подразделения на класовете по пол и възраст. 3. В допълнение към предвидения в параграф 1 основен раздел, развъдните сдружения могат да създадат един или повече допълнителни раздели на родословната книга за животни от същия вид, които не отговарят на условията за вписване в главния раздел, при условие че животните отговарят на изискванията по член 20, параграф 1 и че правилата на развъдното сдружение позволяват потомството на тези животни да бъде вписано в главния раздел в съответствие с правилата, изложени в: а) приложение II, част 1, глава III, точка 3 — за женски говеда и биволи, свине, овце и кози; или б) приложение II, част 1, глава III, точка 4 — за мъжки и женски еднокопитни животни. 4. На Комисията се предоставя правомощието да приема делегирани актове в съответствие с член 71 във връзка с измененията на правилата, изложени в приложение II, част 1, глава III, точки 3 и 4, при които се допуска потомството на животни, записани в допълнителен раздел, да бъде вписано в главния раздел. Член 18 Специален раздел на родословната книга 1. Компетентният орган може да одобри развъдна програма, при която да се изисква, чрез дерогация от член 17, параграф 2, вписването в специален раздел на родословната книга на някои чистопородни разплодни свине, овце и кози, които: а) са вписани в главния раздел на дадена родословна книга за съответната порода, която се води от развъдно сдружение в друга държава членка или в трета държава; б) имат специфични характеристики, които ги отличават от популацията от същата порода в държавата членка, в която е одобрена развъдната програма. 2. Държавите членки, които възнамеряват да се възползват от предвидената в параграф 1 дерогация, уведомяват предварително за това Комисията и останалите държави членки и предоставят мотивирано обяснение. Член 19 Вписване на чистопородни разплодни животни в главния раздел 1. При получаване на заявление от животновъди развъдните сдружения вписват или регистрират за вписване в главния раздел всички чистопородни разплодни животни от породата, обхваната от тяхната развъдна програма, които отговарят на изискванията, посочени в приложение II, част 1. 2. Развъдните сдружения не отказват вписването в главния раздел на своите родословни книги на дадено чистопородно разплодно животно на основание, че то вече е вписано в главния раздел за същата или, при програма за кръстосване — за различна порода, създадена от развъдно сдружение, което е признато в съответствие с член 4, параграф 2 в друга държава членка, или от развъдна структура в съответствие с член 36, параграф 1 в трета държава. 3. Когато основният раздел е разделен на класове, чистопородните разплодни животни, отговарящи на критериите за вписване в главния раздел, се вписват от развъдното сдружение в класа, който съответства на онаследимите качества на посочените чистопородни разплодни животни, без дискриминация на основание техния произход в друга държава членка или трета държава. 4. На Комисията се предоставя правомощието да приема делегирани актове в съответствие с член 71 във връзка с измененията на изискванията за вписване на чистопородни разплодни животни в главния раздел на родословните книги, посочени в приложение II, част 1, глави I и II. Член 20 Записване на животни в допълнителните раздели 1. При получаване на заявление от животновъди развъдните сдружения записват в подходящия предвиден в член 17, параграф 3 допълнителен раздел животни от видовете, обхванати от тяхната развъдна програма, които не отговарят на условията за вписване в главния раздел, при условие че тези животни отговарят на условията, посочени в приложение II, част 1, глава III, точки 1 и 2. 2. На Комисията се предоставя правомощието да приема делегирани актове в съответствие с член 71 във връзка с измененията на условията за записване на животни в допълнителните раздели на родословните книги, посочени в приложение II, част 1, глава III. Член 21 Допускане на чистопородни разплодни животни за развъждане 1. Развъдните сдружения не изключват на зоотехнически или генеалогични основания, различни от произтичащите в резултат на прилагането на член 19, използването на чистопородни разплодни животни, които са вписани в главния раздел на тяхната родословна книга, за развъждане чрез следните техники за репродукция: а) естествено покриване; б) събиране и използване за целите на развъждането на овоцити и ембриони; в) събиране на семенна течност от разплодни животни, които са преминали, когато е приложимо, изследване на продуктивността и оценка на генетичната стойност в съответствие с член 27 или посочено в делегирания акт, приет в съответствие с член 28, параграф 1; г) изкуствено осеменяване чрез използване на семенната течност, посочена в буква в); д) производство и използване in vitro с цел развъждане на ембриони, произведени от овоцитите, посочени в буква б), и заченати чрез използване на семенната течност, посочена в буква в). 2. На Комисията се предоставя правомощието да приема делегирани актове в съответствие с член 71 във връзка с критериите за: а) допускане от развъдните сдружения на чистопородни разплодни животни за развъждане; б) събиране и използване на зародишни продукти от чистопородни разплодни животни с цел развъждане. Член 22 Методи за проверка за идентичност 1. Развъдните сдружения изискват чистопородните разплодни говеда и биволи и мъжките чистопородни разплодни животни от млечни породи овце и кози да се идентифицират чрез анализ на кръвната им група или чрез друг подходящ метод, който дава най-малко същото равнище на сигурност, когато животните се използват за: а) събиране на семенна течност за изкуствено осеменяване; б) събиране на овоцити и ембриони. 2. По искане на държава членка или на европейска асоциация на развъдни сдружения за чистопородни животни от съответните видове Комисията може чрез актове за изпълнение да одобри методи за проверка за идентичността на чистопородни разплодни говеда и биволи и мъжки чистопородни разплодни животни от млечни породи овце и кози, които дават най-малко същото равнище на сигурност като анализа на кръвната група на посочените чистопородни разплодни животни, като вземе предвид техническия напредък и препоръките на европейските референтни центрове, посочени в член 31. Тези актове за изпълнение се приемат в съответствие с процедурата по разглеждане, посочена в член 72, параграф 2. Член 23 Допускане на семенна течност за изкуствено осеменяване и in vitro оплождане на овоцити и на чистопородни разплодни животни и на зародишни продукти от тях за изследване 1. Развъдните сдружения не забраняват използването на семенна течност за изкуственото осеменяване на чистопородни разплодни женски животни или за in vitro оплождане на овоцити, събрани от чистопородни разплодни женски животни, при условие че семенната течност е събрана от чистопородни разплодни животни донори: а) говеда и биволи, овце и кози, които са допуснати за събиране на семенна течност за изкуствено осеменяване или за in vitro оплождане на овоцити в дадена държава членка въз основа на изследване на продуктивността и оценка на генетичната стойност, извършени в съответствие с член 27 и приложение III; б) еднокопитни, които са приети за събиране на семенна течност за изкуствено осеменяване или за in vitro оплождане на овоцити въз основа на развъдна програма, одобрена в съответствие с член 8, параграф 1 или член 9. 2. Чистопородните разплодни животни и зародишните продукти от тях, вписани в главния раздел на родословна книга, създадена от развъдно сдружение, което е признато в една държава членка, се приемат от развъдно сдружение, което провежда развъдна програма за същата порода в друга държава членка за изследване на продуктивността и, когато е целесъобразно, оценка на генетичната стойност, при същите условия и количествени ограничения, които се прилагат за чистопородни разплодни животни и зародишни продукти от тях, вписани в родословна книга, създадена за същата порода от развъдно сдружение, което е признато в държавата членка, където ще бъдат извършени изследването на продуктивността и оценката на генетичната стойност в съответствие с член 27. 3. За целите на параграфи 1 и 2 зародишните продукти от посочените в същите параграфи чистопородни разплодни животни се събират, обработват и съхраняват от център за събиране или съхраняване на семенна течност или от екип за събиране и производство на ембриони, официално признати за вътресъюзна търговия с посочените стоки в съответствие със законодателството на Съюза в областта на здравеопазването на животните. 4. На Комисията се предоставя правомощието да приема делегирани актове в съответствие с член 71 във връзка с условията за допускане на: а) чистопородни разплодни еднокопитни животни от някои породи за изкуствено осеменяване и in vitro оплождане на овоцити; б) чистопородни разплодни еднокопитни животни от някои породи и зародишни продукти от тях за изследване на продуктивността и оценка на генетичната стойност. Раздел 2 Регистриране на хибридни разплодни свине в зоотехнически регистри, водени от развъдници, и допускане за развъждане, изкуствено осеменяване и изследване Член 24 Регистриране на хибридни разплодни свине в зоотехнически регистри 1. Когато е приложимо, по искане на своите членове развъдниците регистрират в своя зоотехнически регистър всяка хибридна разплодна свиня от същата кръстоска, която отговаря на изискванията, изложени в приложение II, част 2. 2. На Комисията се предоставя правомощието да приема делегирани актове в съответствие с член 71 във връзка с измененията на изискванията за регистриране на хибридни разплодни свине в зоотехнически регистри, посочени в приложение II, част 2. Член 25 Допускане на хибридни разплодни свине за развъждане 1. Развъдниците не изключват на зоотехнически или генеалогични основания, различни от произтичащите в резултат на прилагането на член 27, използването на хибридни разплодни свине, които са регистрирани в техните зоотехнически регистри, за развъждане чрез следните техники за репродукция: а) естествено покриване; б) събиране и използване за целите на развъждането на овоцити и ембриони; в) събиране и използване на семенната течност от разплодни животни, които са преминали изследване на продуктивността и оценка на генетичната стойност в съответствие с член 27, параграф 1 или съгласно посоченото в делегиран акт, приет в съответствие с член 28, параграф 1; г) изкуствено осеменяване чрез използване на семенната течност, посочена в буква в); д) производство и използване in vitro с цел развъждане на ембриони, получени от овоцитите, посочени в буква б), и заплодени чрез използване на семенната течност, посочена в буква в). 2. На Комисията се предоставя правомощието да приема делегирани актове в съответствие с член 71 във връзка с критериите за: а) допускане от развъдници на хибридни разплодни свине за развъждане; б) събиране и използване на семенна течност, овоцити или ембриони от хибридни разплодни свине с цел развъждане. Член 26 Допускане на хибридни разплодни свине за изкуствено осеменяване и изследване 1. Развъдниците не забраняват използването на семенна течност за изкуствено осеменяване или in vitro оплождане на овоцити, събрани от женски хибридни разплодни свине, при условие че семенната течност е събрана от хибридни разплодни свине донори, чиято линия е преминала изследване на продуктивността и оценка на генетичната стойност в съответствие с член 27 и приложение III. 2. Мъжките хибридни разплодни свине и семенната течност от тях, регистрирани в зоотехнически регистър, създаден от развъдник, който е признат в една държава членка, се допускат от развъдник, провеждащ развъдна програма за същата кръстоска в друга държава членка, за изследване на продуктивността и, когато е целесъобразно, оценка на генетичната стойност при същите условия и количествени ограничения, които се прилагат за мъжките хибридни разплодни свине и семенната течност от тях, регистрирани в зоотехнически регистър, създаден за същата кръстоска от развъдник, който е признат в държавата членка, където ще бъдат извършени изследването на продуктивността и оценката на генетичната стойност в съответствие с член 27. 3. За целите на параграфи 1 и 2 семенната течност, посочена в същите параграфи, се събира, обработва и съхранява от център за събиране или съхраняване на семенна течност, официално признат за вътресъюзна търговия с посочените стоки в съответствие със законодателството на Съюза в областта на здравеопазването на животните. 4. На Комисията се предоставя правомощието да приема делегирани актове в съответствие с член 71 във връзка с условията за допускане на хибридни свине за изкуствено осеменяване и изследване. ГЛАВА V Изследване на продуктивността, оценка на генетичната стойност и зоотехнически сертификати Член 27 Методи за изследване на продуктивността и оценка на генетичната стойност 1. Когато при дадена развъдна програма, одобрена в съответствие с член 8, параграф 1 или член 9, се изисква изследване на продуктивността и оценка на генетичната стойност за класифицирането на чистопородни разплодни говеда и биволи, свине, овце и кози в родословни книги и за допускането за развъждане на мъжки разплодни животни от посочените видове и на семенна течност от тях, развъдните сдружения гарантират, че изследването на продуктивността и оценката на генетичната стойност се извършват в съответствие със следните правила, изложени в приложение III: а) за чистопородни разплодни говеда и биволи — в част 1; б) за чистопородни разплодни свине — в част 2, глава I и част 2, глава II, точка 1; в) за чистопородни разплодни овце и кози – в част 3. 2. Когато при дадена развъдна програма, одобрена в съответствие с член 8, параграф 1 или член 9, се изисква изследване на продуктивността и оценка на генетичната стойност за класифицирането на чистопородни разплодни еднокопитни животни в родословни книги и за допускането за развъждане на мъжки разплодни еднокопитни животни и на семенна течност от тях, развъдните сдружения гарантират, че изследването на продуктивността и оценката на генетичната стойност се извършват в съответствие със следните правила, изложени в приложение I: а) част 2, точка 1, буква д); б) част 3, точка 1, буква а), подточка i) и част 3, точка 1, буква б), подточка ii). 3. Когато при дадена развъдна програма, одобрена в съответствие с член 8, параграф 1 или член 9, се изисква оценка на генетичната стойност за класифицирането на хибридни разплодни свине в зоотехнически регистри и за допускането за развъждане на мъжки хибридни разплодни свине и на семенна течност от тях, развъдниците гарантират, че оценката на генетичната стойност се извършва в съответствие с правилата, изложени в приложение III, част 2, глава II, точка 2. Член 28 Делегирани и изпълнителни правомощия във връзка с изискванията относно изследването на продуктивността и оценката на генетичната стойност 1. На Комисията се предоставя правомощието да приема делегирани актове в съответствие с член 71 във връзка с правилата за изследване на продуктивността и оценка на генетичната стойност и при необходимост да въвежда изменения в приложение III, за да вземе предвид: а) научния напредък; б) техническото развитие; в) функционирането на вътрешния пазар; или г) необходимостта от опазване на ценни генетични ресурси. 2. Предвид становището на независимия експерт, посочено в член 13, параграф 1, буква а), чрез актове за изпълнение Комисията може да установи единни правила за извършването на изследвания на продуктивността и оценки на генетичната стойност и за разчитане на резултатите от тях. Тези актове за изпълнение се приемат в съответствие с процедурата по разглеждане, посочена в член 72, параграф 2. Член 29 Определени институции за изследване на продуктивността и оценка на генетичната стойност 1. Когато е необходимо за провеждането на тяхната развъдна програма, одобрена в съответствие с член 8, параграф 1 или член 9, развъдните сдружения и развъдниците определят институцията, която извършва предвидените в член 27 изследване на продуктивността и оценка на генетичната стойност на разплодните животни. 2. Предвидените в параграф 1 институции могат: а) да работят като специализирани звена под отговорността на дадено развъдно сдружение или развъдник; или б) да получат разрешение от компетентния орган, който е одобрил развъдната програма. 3. Развъдните сдружения и развъдниците водят актуализиран списък на определените от тях институции в съответствие с параграф 1 и предоставят на обществеността достъп до тази информация. Член 30 Задължения на институциите, определени в съответствие с член 29, параграф 1 1. При поискване от компетентния орган институциите, определени от развъдните сдружения или развъдниците съгласно предвиденото в член 29, параграф 1, предоставят следната информация: а) записи на всички данни относно извършените изследвания на продуктивността; б) идентичността на определящото развъдно сдружение или развъдник и на компетентния орган, посочен в член 29, параграф 2, буква б); в) данни за методите на записване на признаците и/или показателите; г) подробни данни за описанието на модела на продуктивността, използван за анализа на резултатите от изследването на продуктивността; д) подробни данни за статистическия метод, използван за анализа на резултатите от изследването на продуктивността за всеки оценяван признак и/или показател; е) подробни данни за генетичните параметри, използвани за всеки оценяван признак. 2. Институциите, определени от развъдните сдружения и развъдниците съгласно предвиденото в член 29, параграф 1, предоставят на обществеността достъп до резултатите от оценката на генетичната стойност на разплодните животни, чиято семенна течност е използвана за изкуствено осеменяване, и поддържат тази информация актуализирана. Член 31 Определяне на референтни центрове на Европейския съюз 1. Чрез актове за изпълнение Комисията определя референтния център на Европейския съюз, който отговаря за сътрудничеството с развъдните сдружения по уеднаквяването на методите за изследване на продуктивността и оценка на генетичната стойност на чистопородни разплодни говеда и биволи. Тези актове за изпълнение се приемат в съответствие с процедурата по разглеждане, посочена в член 72, параграф 2. 2. Чрез актове за изпълнение Комисията може да определи референтните центрове на Европейския съюз, които отговарят за хармонизиране на методите за изследване на продуктивността и оценка на генетичната стойност на чистопородни разплодни животни от видове, различни от говеда и биволи. Тези актове за изпълнение се приемат в съответствие с процедурата по разглеждане, посочена в член 72, параграф 2. Член 32 Изисквания към референтните центрове на Европейския съюз и техни задължения и функции 1. Референтните центрове на Европейския съюз, определени в съответствие с член 31: а) отговарят на изискванията, изложени в приложение IV, точка 1; б) изпълняват задълженията и функциите, изложени в приложение IV, точка 2; в) работят с развъдни сдружения и институции, определени от развъдни сдружения в съответствие с член 29, параграф 1, за да улеснят еднаквото прилагане на методите за изследване на продуктивността и оценка на генетичната стойност на чистопородни разплодни животни съгласно предвиденото в член 27. 2. На Комисията се предоставя правомощието да приема делегирани актове в съответствие с член 71 във връзка с изменения на: а) изискванията по отношение на референтните центрове на Европейския съюз, изложени в приложение IV, точка 1; б) задълженията и функциите на референтните центрове на Европейския съюз, изложени в приложение IV, точка 2. В предвидените в параграф 2 делегирани актове надлежно се отчитат видовете чистопородни разплодни животни, за които предстои уеднаквяване на методите за изследване на продуктивността и оценка на генетичната стойност, и научно-техническият напредък в областта на оценяването на генетичната стойност. 3. Комисията може да извършва одит на референтните центрове на Европейския съюз, определени в съответствие с член 31, параграф 1 или 2, за да провери: а) дали отговарят на изискванията, изложени в приложение IV, точка 1; б) дали изпълняват своите задължения и функции, изложени в приложение IV, точка 2. Ако при посочените одити бъде установено, че даден референтен център на Европейския съюз не изпълнява своите задължения и функции, изложени в приложение IV, точка 2, Комисията може да намали размера на финансовия принос на Съюза, предоставен в съответствие с член 31 от Решение 2009/470/ЕО на Съвета, или да отмени статута на „определен център“ в съответствие с процедурата, посочена в член 72, параграф 2. Член 33 Издаване, съдържание и формат на зоотехническите сертификати за вътресъюзна търговия с разплодни животни и зародишни продукти от тях 1. За целите на вписването на разплодни животни и зародишни продукти от тях в родословни книги или за тяхното регистриране в зоотехнически регистри, развъдните сдружения и развъдниците издават зоотехнически сертификати, които: а) съдържат информацията, посочена в приложение V; б) отговарят на съответните образци на зоотехнически сертификати, които са предвидени в актове за изпълнение, приети в съответствие с параграф 4. 2. Развъдните сдружения и развъдниците, които извършват изследване на продуктивността и оценка на генетичната стойност в съответствие с своята развъдна програма, одобрена в съответствие с член 8, параграф 1 или член 9, посочват в издадения за дадено разплодно животно или зародишен продукт от него зоотехнически сертификат: а) всички налични резултати от изследванията за продуктивност; б) актуалните резултати от оценката на генетичната стойност; в) всички генетични особености и генетични дефекти, които засягат конкретното животно и неговите родственици от първа и втора степен по възходяща права линия, съгласно изискванията на одобрената развъдна програма. 3. На Комисията се предоставя правомощието